На море в Гърция или Турция - възможно ли е тази година - Webcafe.bg
На море в Гърция или Турция - възможно ли е тази година
Webcafe 04.05.2020, 15:40
Ще има ли летен сезон и как ще се случи той? Това е въпросът, който вълнува не само българи, които вече мислят за почивка, но и икономисти и заети в туристическия бранш в целия свят.
Тези, които се издържат от туризъм на Балканите обаче трябва да са подготвени за траен спад в приходите, тъй като тази година не се очакват претъпкани плажове и задръствания пред курортите.
Както вече знаем, един от най-сериозно засегнатите браншове от мерките около коронавируса се оказва туристическият. Според прогноза на Mobility Market Outlook, в резултат от кризата приходите от туризъм в глобален план ще паднат най-малко с 34% спрямо миналата година.
Курортите по света търсят начини да насърчат гостите да ги посетят, докато резервациите са паднали до притеснително ниски нива.
На 27 април министрите на туризма от Европейския съюз обсъдиха вариантите за летния сезон на континента. Единият от обсъдените варианти бе за въвеждане на "паспорт COVID-19", както и отваряне на туристически коридори.
Хърватският министър на туризма Гари Капели, който председателства видеоконферентното заседание на европейските министри на туризма в края на април (Хърватия е ротационен председател на ЕС до юни), коментира, че е нужен "съвместен план на европейско равнище, за да се справим с кризата". Според него това трябва да включва документ, "базиран на протокол, валиден във всички страни от ЕС".
Водят се разговори за въздушни, железопътни и шосейни коридори, а със страните, които имат интерес, ще се търси вариант за двустранни споразумения.
Според еврокомисаря по въпросите на вътрешния пазар Тиери Бретон "туризмът ще има нужда от безпрецедентни средства, за да преодолее кризата". По думите му "има необходимост от нов "план Маршал" с мощен европейски бюджет, за да бъде даден тласък на европейско възстановяване и на по-силен и по-устойчив съюз".
Въпреки прогнозите за загуби и трудности, все пак повечето страни вече се готвят за късен летен сезон. В основата на подготовката на повечето е да се осигури дистанция между хората и безопасно пътуване и летуване.
Редица туроператори, опериращи у нас, които предлагат екскурзии и почивки в съседни страни като Гърция и Турция, са обявили на сайтовете си начините, по които заплатилите, но не пътували заради извънредното положение, могат да се възползват все пак от услугите им. Идеята е клиентите да се възползват от услугата, като изберат друга дата за своята почивка, най-често в края на лятото, началото на есента, има възможности и за догодина.
Вече се предлагат пакети за пътуване в чужбина, като повечето са за края на август, началото на септември. А както установихме, телефонните линии на туроператорите са претоварени.
Министърът на туризма Николина Ангелкова призова тази година да летуваме в България, но все пак проверихме ще има ли летен сезон на Балканите?
В Гърция миналата година имаше 33 млн. посетители, което донесе 18,2 милиарда евро на гръцката икономика. В страната туризмът представлява обичайно 20% от брутния вътрешен продукт и осигурява всяко пето работно място. Очаквано тази година туристите ще са много по-малко, а летният сезон се очаква да започне много по-късно от обичайното - през юли.
Правителството започва постепенно да облекчава мерките за изолация от 4 май.
Първоначално се планира от 1 юни да отворят врати първо хотелите, които обичайно работят целогодишно, а от 1 юли - крайбрежните. Не всички хотели обаче могат да отворят тази година заради фалити и финансови загуби. Много по-малките хотели може да отворят в следващите години след период на възстановяване, смятат експерти от бранша.
Според техните прогнози Гърция ще бъде посетена от по-малко от 1/3 от туристите, които са почивали в страната през 2019 г. Институтът на Гръцката конфедерация по туризъм прогнозира загуби за туризма до 70% през 2020 г. Според гражданската авиация пътуващите с фериботи са намалели с 90 на сто, а с 59 на сто - пътниците от полети.
В края на април президентът на хотелската асоциация на Корфу Хараламбос Вулгарис коментира пред местни медии, че континенталната част и гръцките острови са изправени пред "най-голямата криза на нашето поколение". Въпреки че на места като Санторини, Кос, Закинтос случаи на коронавирус не са били установени, там също очакват загуби и фалити.
"Не знаем дали нашите хотели ще се отворят, кога ще се отворят, така че сега сме на прага на много тежки времена", казва Вулгарис. Според проучване на камарата на хотелиертите (Hellenic Chamber of Hotels) 65 на сто от хотелите казват, че е "вероятно" да фалират, плюс 18,3 на сто, за които фалитът е "почти сигурен".
Извън тревожните прогнози за бизнеса, все пак летен сезон ще има, като ще бъдат взети повече мерки за безопасност. Това касае плувните басейни, заведенията в хотелите и туристическите автобуси. Очаква се стаите в хотелите да бъдат дезинфекцирани по-често от обичайното, а шезлонгите и чадърите по плажовете да са на по-голямо разстояние, заради изискванията за физическа дистанция.
Гръцкият министър на туризма Хари Теохарис лансира идеята за "здравни паспорти", с които да се допускат гости по суша, море и въздух. Целта е да се знае здравният статус на туристите, които искат да почиват в Гърция. Все още обаче се обсъжда с местните епидемиолози как точно да се въведе това на практика. Единият вариант е пътниците да бъдат подлагани на кръвни изследвания за COVID-19 преди да се качат на самолет.
Като пример, авиационната компания Emirates вече прилага бързи кръвни тестове на място на международното летище в Дубай, като планира да разшири мярката и за полети от други места.
"Ще бъде направено така, че всеки да е спокоен, когато пътува, че няма да влезе в контакт с хора, които имат вируса", коментира министърът на туризма пред Radio 4. А докато започне сезонът, той очаква да има "много по-бързи, точни и евтини тестове".
"Ние посрещаме туристи повече от 50 години и искаме да продължим да проявяваме това гостоприемство, с което сме известни. Искаме хората да идват в Гърция", коментира още той.
Една от обсъжданите мерки в Гърция е и намаляване на данъка добавена стойност в сектора.
Не се очаква вдигане на цените за туристите според Емануил Янулис, заместник-председател на Асоциацията на хотелиерите в Гърция. Това, което се очаква като промяна обаче е изместването на традиционни пазари като Великобритания, Германия и Франция с туристи от Централна и Източна Европа, коментира той пред bTV.
За 2019 г. приходите от туризъм в Турция са били 35 млрд. долара и 45 млн. посетители. През първото тримесечие на годината приходите в сферата са намалели с 11,5% спрямо миналата година, а 80 на сто от туристическите съоръжения бяха затворени.
Страната е една от най-тежко засегнатите в световен мащаб от коронавируса, а това неминуемо се отразява върху желанието на туристите да я посетят.
Ако в началото на годината Турция се надяваше да достигне още повече туристи, отколкото миналата година - 60 млн., към днешна дата се цели да се спаси каквото е възможно от летния сезон. Според местни туроператори повечето туристи са пренасочили своите резервации за края на лятото и началото на есента. Сега турският бизнес се надява и на помощ от неправителствени организации в изготвянето на система за възстановяване на бизнеса.
Турският министър на туризма Мехмет Нури Ерсой очаква сезонът да започне с отпадането на ограничителните мерки в края на май, а първите международни туристи чака в началото на юли. Очаква се след май първо да стартира вътрешният туризъм, тоест местните да започнат да пътуват в страната.
Засега по информация на турското министерство на туризма в края на май започва постепенното отваряне на хотелите в морските градове, а от 28 май тръгват полетите на турската авиокомпания.
Една от мерките в Турция за спасяване на туристическия сезон е издаването на сертификати на зони, свободни от COVID-19, обяви министърът, цитиран от Hürriyet Daily News. Очаква се такива да са готови в първата седмица на май, но да се издават в края на месеца.
Туроператорът Джемал Лютфи обясни пред Нова телевизия, че министерствата на туризма и на здравеопазването тази година ще издават подобен специален сертификат и за хотелите. Целта е гостите да са спокойни, че мястото, което посещават, не е опасно и там няма регистрирани случаи на зараза.
По-конкретните мерки, които са обявени досега, са допускането на туристите да става поетапно, при строги правила и само в сертифицираните хотели, като всеки ще обяви на сайта си дали има такъв сертификат с цел да се поощрят онлайн резервациите, които в момента са в колапс.
Друга мярка например е чартърните полети да се случват със стъклени прегради между отделните седалки, а по плажовете да има разстояния между чадърите. Например в Мармарис - важен курортен и пристанищен град, се появи идея шезлонгите на плажовете да се намалят наполовина. Засега остават традиционните за турските курорти маси all inclusive.
Междувременно летищата, хотелите, ресторантите, музеите и археологическите обекти се реорганизират така, че да спазят стандартите за социално дистанциране.
Въпреки очакваните загуби, в Турция климатът предполага, че сезонът може да продължи дори до октомври, когато все още има температури до 25 и 30 градуса.
В Черна гора от години парите, изразходвани от туристите в курортите по Адриатическото крайбрежие, са основа на икономиката на бившата югославска република. Миналата година те са представлявали 21% от брутния вътрешен продукт на бившата югославска република. Сега обаче и за тях картината не е по-добра, отколкото за други балкански страни.
Малки хотели, които останаха затворени за два месеца, вече бележат значителни загуби. Опитът в трудни времена обаче показва, че индустрията има тенденция да се възстановява бързо след приключването на кризата. Това е от изключително значение за икономики като Черна гора, в която приоритетен отрасъл е туризмът, коментира директорът на туристическата организация в град Тиват Даника Баньевич пред Total Montenegro News.
Някои местни хотели и частни квартири вече работят с Националната туристическа организация по план за летния сезон и за туризма след това. Те готвят съвместна кампания, която ще се реализира веднага щом се създадат условията за това.
Идеята на местни хотели в Тиват например е цените да останат ниски и конкурентни, да се предлагат допълнителни възможности хората да добавят бройки към направената резервация (да се добави впоследствие удобно още едно легло или стая).
Критичният въпрос и там е как и кога ще бъдат отворени границите и летищата и какви процедури трябва да се спазват по отношение запазване на здравето.
Ресторантите и хотелите в Черна гора се очаква да бъдат отворени на 18 май. Това трябва да стане при единни правила, обявени от правителството, предимно свързани със спазване на дистанция между гостите, както и стриктна и редовна хигиена.
Отварянето на границите и летището зависи не само от Черна гора, но и от отварянето на границите на други страни. В страната се мисли в посока на някои двустранни споразумения и отваряне на туристически коридори, както планира и Хърватия.
Активният летен сезон обаче не се очаква да стартира веднага, с отварянето на границите и хотелите, а както на повечето места - поне месец след това.
И докато всяка страна търси начини да привлече изплашените и останали без работа туристи и да осъществи късен лесен сезон, било то и с по-малки печалби, заетите в бранша са единодушни - нужни са единни правила за всички, от пътуващи, през хотелиери и концесионери до ресторантьори и летищни власти. Без такива правила, колкото и добросъвестни да бъдат някои от почиващите или туроператорите, може да настъпи още по-голям хаос през летния сезон, смятат заетите в сектора.
Тагове: турция, гърция, черна гора
Гърция усилено се готви за летния сезон с ниски цени и оферти към българи и румънци
Дори в средата на пандемия Гърция се опитва да остане предпочитана дестинация
С аромат на морски пръски и кафе - пет идеи за страхотно лято
12:35 С аромат на морски пръски и кафе - пет идеи за страхотно лято
12:09 От Юнайтед платили огромна сума на Алексис, за да си тръгне
11:20 Коя е Светлана Тихановская - жената, която предизвика Лукашенко
11:00 Microsoft има 45 дена да закупи TikTok
10:30 Задържан е и вторият нападател, който удари журналистка на конференцията на ГЕРБ
09:25 Валери Симеонов: Можеше да се стигне до малка гражданска война
08:45 Отново близо 300 са новите случаи на коронавирус у нас
08:09 СДВР: Повече няма да се допускат блокади на кръстовища с палатки
Руската следа, която проличава след взрива в Бейрут Коментари (1)
Най-накрая: Юнайтед се отърва от Алексис Санчес Коментари (0)
Прощалният подарък на Фъргюсън към Юнайтед: Приказният дебютен сезон на Ван Перси Коментари (0)
Новото чудо на руското автомобилостроене - електромобил за 7 хил. долара Коментари (0)